CELEX: 32018D0748
Language: bg
Date: 2018-05-14 00:00:00
Title: Решение за изпълнение (ЕС) 2018/748 на Съвета от 14 май 2018 година за въвеждане на мерки за контрол по отношение на новото психоактивно вещество 1-(4-цианобутил)-N-(2-фенилпропан-2-ил)-1H-индазол-3-карбоксамид (CUMYL-4CN-BINACA)

22.5.2018   
            
            
               BG
            
            
               Официален вестник на Европейския съюз
            
            
               L 125/10
            
         РЕШЕНИЕ ЗА ИЗПЪЛНЕНИЕ (ЕС) 2018/748 НА СЪВЕТА
   от 14 май 2018 година
   за въвеждане на мерки за контрол по отношение на новото психоактивно вещество 1-(4-цианобутил)-N-(2-фенилпропан-2-ил)-1H-индазол-3-карбоксамид (CUMYL-4CN-BINACA)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Решение 2005/387/ПВР на Съвета от 10 май 2005 г. относно обмена на информация, оценката на риска и контрола върху новите психоактивни вещества (1), и по-специално член 8, параграф 3 от него,
   като взе предвид предложението на Европейската комисия,
   като взе предвид становището на Европейския парламент (2),
   като има предвид, че:
   
               (1)
            
            
               В съответствие с член 6 от Решение 2005/387/ПВР на извънредно заседание в разширен състав на Научната комисия на Европейския център за мониторинг на наркотици и наркомании беше изготвен доклад за оценка на риска относно новото психоактивно вещество 1-(4-цианобутил)-N-(2-фенилпропан-2-ил)-1H-индазол-3-карбоксамид (CUMYL-4CN-BINACA), който беше изпратен на Комисията и на Съвета на 14 ноември 2017 г.
            
         
               (2)
            
            
               CUMYL-4CN-BINACA е синтетичен канабиноид. Веществото има сходен ефект с THC, на което се дължи основното психоактивно въздействие на канабиса, но CUMYL-4CN-BINACA се характеризира с допълнителна животозастрашаваща токсичност. Силното въздействие на CUMYL-4CN-BINACA, от една страна, и фактът, че то се съдържа във високо или неизвестно променливо съотношение в смеси за пушене, от друга страна, налагат извода, че с него е свързан висок риск от отравяне.
            
         
               (3)
            
            
               CUMYL-4CN-BINACA е достъпно в Съюза най-малко от октомври 2015 г. и е открито в 11 държави членки. Заради естеството на CUMYL-4CN-BINACA има вероятност да не са докладвани всички случаи, в които е било открито, тъй като за CUMYL-4CN-BINACA не се извършват рутинни проверки. В повечето случаи CUMYL-4CN-BINACA е било иззето под формата на прах или билков материал, но в някои случаи, макар и по-малко на брой, то е било иззето и в други физически форми, например върху попивателна хартия. Извършени са над 270 изземвания в рамките на Съюза.
            
         
               (4)
            
            
               Две държави членки са съобщили за 11 смъртни случая, свързани с CUMYL-4CN-BINACA. При най-малко пет от тези смъртни случаи CUMYL-4CN-BINACA е причинило смъртта или вероятно е допринесло за нея. Освен това две държави членки са съобщили и за пет случая на остра интоксикация с нелетален изход, свързани с CUMYL-4CN-BINACA. Поради естеството на CUMYL-4CN-BINACA има вероятност броят на откритите и докладвани смъртни случаи и случаи на интоксикации с нелетален изход, причинени CUMYL-4CN-BINACA, да е по-нисък спрямо реалния.
            
         
               (5)
            
            
               Няма информация за участие на организираната престъпност в производството, разпространението, трафика и доставката на CUMYL-4CN-BINACA в рамките на Съюза. Според наличните данни CUMYL-4CN-BINACA се произвежда в химични предприятия в Китай.
            
         
               (6)
            
            
               CUMYL-4CN-BINACA обикновено се продава в малки количества и в количества на едро в специализирани магазини, обозначено като „законeн стимулант“, под формата на смеси за пушене и под формата на прах, а също и в интернет, обозначено като „законен“ заместител на канабиса. Вероятно е също така да се продава директно на пазара на забранени наркотични вещества. Тъй като върху опаковката на такива продукти рядко са посочени съставките им, повечето ползватели не знаят, че употребяват CUMYL-4CN-BINACA или дори, че всъщност употребяват синтетични канабиноиди.
            
         
               (7)
            
            
               CUMYL-4CN-BINACA няма призната употреба в хуманната или ветеринарната медицина в Съюза, нито, както изглежда, на други места по света. Няма данни, сочещи, че CUMYL-4CN-BINACA може да бъде използвано за други цели освен като аналитичен референтен еталон и за научни изследвания.
            
         
               (8)
            
            
               Докладът за оценката на риска показва, че много от въпросите, свързани с CUMYL-4CN-BINACA, породени от липсата на данни относно рисковете за здравето на човека, рисковете за общественото здраве и социалните рискове, могат да получат отговор чрез по-нататъшна научноизследователска дейност. Въпреки това наличните данни и информация относно породените от веществото здравни и социални рискове дават достатъчно основание за въвеждането на мерки за контрол по отношение на CUMYL-4CN-BINACA в рамките на Съюза.
            
         
               (9)
            
            
               CUMYL-4CN-BINACA не е вписано като подлежащо на контрол вещество съгласно Единната конвенция на Организацията на обединените нации по упойващите вещества от 1961 г. или Конвенцията на Организацията на обединените нации за психотропните вещества от 1971 г. CUMYL-4CN-BINACA понастоящем не е предмет на оценка по системата на Организацията на обединените нации.
            
         
               (10)
            
            
               Тъй като девет държави членки контролират CUMYL-4CN-BINACA съгласно националното си законодателство за контрол на наркотиците, а пет държави членки го контролират в съответствие с друго законодателство, въвеждането по отношение на CUMYL-4CN-BINACA на мерки за контрол в рамките на Съюза би допринесло да се избегне появата на пречки при трансграничното сътрудничество в правоохранителната и съдебната област и би помогнало за предпазване от рисковете, породени от наличието и употребата му.
            
         
               (11)
            
            
               С Решение 2005/387/ПВР се предоставят изпълнителни правомощия на Съвета с цел на равнището на Съюза да се осигури бърза и основана на експертно мнение реакция на появата на нови психоактивни вещества, открити и докладвани от държавите членки, чрез въвеждането по отношение на тези вещества на мерки за контрол в рамките на Съюза. Тъй като условията и процедурата за упражняването на тези изпълнителни правомощия са изпълнени, следва да бъде прието решение за изпълнение с цел да бъдат въведени мерки за контрол по отношение на CUMYL-4CN-BINACA в рамките на Съюза.
            
         
               (12)
            
            
               Дания е обвързана от Решение 2005/387/ПВР и поради това участва в приемането и прилагането на настоящото решение, с което се прилага Решение 2005/387/ПВР.
            
         
               (13)
            
            
               Ирландия е обвързана от Решение 2005/387/ПВР и поради това участва в приемането и прилагането на настоящото решение, с което се прилага Решение 2005/387/ПВР.
            
         
               (14)
            
            
               Обединеното кралство не е обвързано от Решение 2005/387/ПВР и поради това не участва в приемането и прилагането на настоящото решение и не е обвързано от него, нито от неговото прилагане,
            
         ПРИЕ НАСТОЯЩОТО РЕШЕНИЕ:
   Член 1
   Въвеждат се мерки за контрол в рамките на Съюза по отношение на новото психоактивно вещество 1-(4-цианобутил)-N-(2-фенилпропан-2-ил)-1H-индазол-3-карбоксамид (CUMYL-4CN-BINACA).
   Член 2
   До 23 май 2019 г. държавите членки вземат в съответствие със своето национално право необходимите мерки за въвеждане по отношение CUMYL-4CN-BINACA на мерките за контрол и наказателноправните санкции, предвидени в националното им законодателство в съответствие със задълженията им, произтичащи от Конвенцията на Организацията на обединените нации за психотропните вещества от 1971 г.
   Член 3
   Настоящото решение влиза в сила в деня след публикуването му в Официален вестник на Европейския съюз.
   
   Настоящото решение се прилага в съответствие с Договорите.
   
      Съставено в Брюксел на 14 май 2018 година.
      
         
            За Съвета
         
         
            Председател
         
         Е. ЗАХАРИЕВА
      
   
   
      (1)  ОВ L 127, 20.5.2005 г., стр. 32.
   
      (2)  Становище от 3 май 2018 г. (все още непубликувано в Официален вестник).